Date : 06/10/2021

Category : කතා අරණ

Tag : Short Story - Parami

Image : <https://www.pexels.com/photo/man-and-woman-about-to-kiss-2055224/>

සත්‍ය ප්‍රේමය

සරසවි මාවත දෙපසින් ඉහළට නැඟි විසල් මැයි මාර ගස්වල බෙහෙවින් මල් පිපී ඇත. හමන සුළඟින් විටින් විට පාව එන මල්පෙති තාර පාර දිගට වැතිරෙයි. හරියටම කවුරුන් හෝ රතු සිනිඳු සාරියක් තාර පාර දිගට ඇතිරුවාක් බඳුවය. පහන්දී මල් පාවඩය නොපාගා එන්නට උත්සාහ කලද ඇයට එය අසීරු විය. තම පාවහනට යටවී තැලී පොඩිවී යන මල් පෙති ගැන දුක සිතුනු ඕ දෙපයේ වූ පාවහන් මුදා අතට ගත්තාය.

නිරුවත් යටි පතුල් සුමුදු මල්පෙති හා හාද වන අයුරු ඈ මඳක් නැවතී දෑස පියා වින්ඳාය.

" පහන්දී......."

පහන්දී තිගැස්සී නෙතු විවර කොට බැලුවාය. රුදුරු මුහුණකින් ඈ දෙස බලා හුන්නේ ඇසළය.

" මොන මඟුලක් කරාද ඕයි මෙච්චර වෙලා? බලනව තමුසෙ බෝඩිමෙන් පිටත් උනේ කීයටද දැන් කීයද කියල. මොකා එක්කද මඟ දිගට මුකුළු කර කර ආවෙ? ඌ ගැන වෙන්න ඇති ඔය හීන දකින්නෙ "

" ඇසළ ප්ලීස්. ඕක නවත්තන්න. මං කා එක්කවත් මුකුළු කර කර ආවෙ නෑ. මං ටිකක් මෙතන නැවතිලා මල් දිහා බලා හිටිය."

" බම්බුව. එනව යන්න දැන්වත් "

පහන්දීගේ අතින් අල්ලා ගත් ඇසළ ඈවද ඇදගෙන වේගයෙන් ඉදිරියට යන්නට විය. ඔහුගේ සපත්තුවට පෑගුණු මැයි මල් තැලී පොඩී ඇඹරී යනු දුටු පහන්දීට ඇති වූයේ වේදනාවකි. තමාද ඔහුගේ පයට පෑගී පොඩි වෙන මැයි මලක් බඳුයැයි ඇයට සිතුණි.

........................................................

නිතර පෑවිල්ලෙන් හා නියඟයෙන් පීඩා විඳින කර්කශ ගම්මානයක සිට පහන්දී පේරාදෙණියේ සරසවි බිමට පා තැබුවේ ප්‍රීතියෙන් ඉපිලෙන හදවතිනි. දැවී ඉරිතල කඨෝර බිමක සිට සිහිලැල් මල් උයනකට පිය මැන්නාක් මෙන් සිතින්ද නෙතින්ද අවට සුන්දරත්වය රස විඳි පහන්දීට සිතුනේ මෙලොව වසන වාසනාවන්තම ජීවියා තමා බවය.

ගුරුවරයෙකු වූ ඇගේ පියා හට හොඳින් ගොවිතැන් කෙරෙන බිම් කඩක් හා යල මහ දෙකටම පැසෙන සරුසාර කුඹුරක්ද ඇති නිසා පන්දීලාට ජීවිතයේ දුක කියා යමක් ඇති බව නොතේරුණි.

පරිසරයේ ඇති කටුක බව හැරුණු කොට පහන්දී වෙන යම් අයුරකින් ජීවිතයේ කටුක බවක් අත් දැක නොමැත්තී සරසවි බිම හා නැවුම් ගමනකට අත්වැල් බැඳ ගත්තාය.

කඩා හැලෙන රූමත් බවක් නැති මුත් පහන්දී හුරුබුහුටි තරුණියක විය. දෝරේ ගලා යන සිනහවක් හා දීප්තිමත් නෙතු සඟලකට උරුමකම් කී ඈ දුටු කාටත් සිතුනේ ඇය නම් සිරියාවන්ත කෙල්ලක බවය.

කොහොමටත් මිත්‍රශීලී ගතිගුණ හා කාරුණික සිතක් හිමි පහන්දී සරසවියේදී සීඝ්‍රයෙන් මිතුරන් ඇති කර ගන්නට හපනියක වූවාය. මින් පෙර කිසි දිනක පෙම්වතෙකු සිට නැති පහන්දී වටාද පෙම්වත් බැළුම් සැරි සරන්නට වන්නේ ඔය අතරය.

ඇසළ වචනයේ පරිසමාප්ත අර්ථයෙන්ම හිත හොඳ තරුණයෙකු බව මුළු සරසවිය පුරාම ප්‍රකටව තිබු කරුණකි. පියකරු රූපයක්ද කාරුණික සිනහවක්ද තිබූ ඇසළ දුටු මතින්ම පහන්දී ඔහු කෙරේ පැහැදුනාය.

ඇසළ පහන්දී ගැන බොහෝ සැලකිලිමත් වූවේය. කුඩා දෙයකට පවා බොහෝ වද වීය. එක් වර්ශාව සහිත දිනක කොහෙන්දෝ හොයා ගත් කුඩයක් යටින් බොහෝ පරිස්සමට නොතෙමෙන්නට ඇසළ තමාව බෝඩිමට ඇරලූ දින පහන්දී ප්‍රථම වරට ඔහුට ආදරය කරන්නට ගත්තාය.

තමාගේ කුඩා හිසරදයකට පවා බියවෙන ඇසළ බසයකට ගොඩ වුවත් අන් පිරිමින්ගේ කුඩා ස්පර්ශයකින් පවා තමා රැකගන්නට උත්සුක වන අයුරු පහන්දීට මහත් ප්‍රහර්ශයක් ගෙන දුන් කාරණා විය.

කෙමෙන් කෙමෙන් ඇසළ පහන්දී පෙම් පුවත සරසවිය පුරා පැතිර යන්නට විය. ඇසළගේ හොඳ හිත හා කරුණාවන්ත කම ගැන දැන සිටි අනෙකුත් යුවතියන් පහන්දී දෙස බැලුවේ ඉර්ශ්‍යාවෙනි.

දින සති මාස ගෙවෙද්දී පහන්දී හට ඇසළගේ යම් යම් හැසිරීම් හිසරදයක් විය. උවමනාවටත් වඩා තමා පිළිබඳ සොයා බැලීම, තමාගේ මිතුරන් කවුදයැයි නිතර සොයමින් ඒවාට සීමා පැනවීම ආදිය පහන්දීට හිසරදයක් විය.

ඇසළ කෙමෙන් කෙමෙන් තමාගේ සමාජ ආශ්‍රයට හා මිතුරු ඇසුරට වැට බඳින බව පහන්දීට වැටහෙන විට පමා වූවා වැඩිය. බූවල්ලෙක් තම ගොදුර වටා අඬු පඩු විහිදා තද කර ගන්නා සේ ඇසළ කෙමෙන් පහන්දීගේ ජීවිතය සියතට ගන්නට සමත්වී තිබුණි.

පහන්දී හැරෙන්නට ඇසළගේ සැබෑ ගතිගුණ සරසවියේ අන් කිසිවකු දැන හුන්නේ නැත. පහන්දී වටා හුන් මිතුර මිතුරියන්ද ඒ වන විට ඇගේ ජීවිතයෙන් ඉවත්ව ගොස් තිබුණි.

පහන්දී මහා හුදෙකලාවක හා අසරණකමක ගිලෙමින් හුන්නාය.

...........................................................................

" ආ පහන්දියො මොකෝ තනියම කෝ අද ඇසළයා නැද්ද? "

නෙතුක එසේ විමසුවේ සරසවි කැන්ටීනයේ මේසයක තනිව අසුන්ගෙන හුන් පන්දීගෙනි. ඕ අවට බැලුවේ විමසිල්ලෙනි. වතුර බෝතලය පුරවාගෙන එන්නට ගිය ඇසළ තව මොහොතකින් එනු ඇත.

" ආ නෙතුක....... මේ....මේ...... ඇසළ......ඇසළ.........

" මොකෝ බං ගොත ගහන්නෙ. උඹේ උගුරෙ ගෙම්බෙක් රිංගලද "

උස් හඬින් හිනැහුණු නෙතුක එසේ පැවසූයේ පහන්දී අතේ තිබූ තේ කෝප්පයෙන් උගුරක් පානය කරනා ගමන්‍ ය. පහන්දී ත්‍රස්ත වූයේ මෙදෙසට එන ඇසළ දැකීමෙනි. තවත් තේ උගුරක් බිව් නෙතුක තේ කෝප්පය යළිත් පහන්දි අත තබා නික්ම ගියේය.

ඇසළගේ කෝපයෙන් ගිනියම් දෙනෙත් දෙස බැලීමට අපහසු වූ පහන්දි බිම බලා ගත්තාය.

" නෙතුකයා නේද ඒ. මොකක්ද තමුසෙට ඌත් එක්ක තියෙන මුකුළුව? තේ එකෙන් තේත් බිව්ව නේද. ඇත්ත කියපන් පහන්දි මොකක්ද උඹෙයි උගෙයි තියෙන සම්බන්ධෙ?

" ඇසළ මොනවද මේ කියවන්නෙ? කැම්පස් එකේ එක තේ එක බොන හැමෝම මඟුල් නටන උන්ද? නිකන් විකාර නොකියා ඉන්න ඇසළ "

" එහෙනම් ඇයි ඌ මං එනකොටම මඟෑරලා යන්න ගියේ?"

" නෙතුක ඔයා එනව දකින්න නැතුව ඇති "

" උඹේ හොර මිනිස්සු එක්ක නට නට හිටපන්කො. මං හොඳ පාඩමක් උගන්නනව උඹට "

" ඇසළ "

මහ හඬින් එසේ කෑ ගෑ පහන්දී පොත් මිටියද ගෙන වහා කැන්ටිමෙන් නික්මුනාය. ඇසළද මොන මොනවාදෝ කියමින් පසු පස ආවත් ඇයට ඒවා ඇසුනේ නැත. පහන්දී උන්නේ හිරි වැටී මෙන්‍ ය. ඉදිරි ගේට්ටුවෙන් එළියට ආ ඕ ඇසළ නොතකාම අසළ වූ ත්‍රීවීල් රථයකට ගොඩ වූවාය.

...............................................................

හඬා හෙම්බත් වූ පහන්දී යහනින් නැඟිට කණ්නාඩියෙන් පෙනෙන තම රුව දෙස බැලුවාය.

අවුරුදු දෙකක් තිස්සේ මේ විඳින මානසික වේදනාව අවසානයක් වන්නේ කවදාද? දිනෙන් දින ඇසළගේ නීති මාලාව තුළ සිරවන ඈ වරක් දෙකක් ඔහුගෙන් කම්මුල් පහරවල්ද ලබා ඇත්තීය.

විශ්ව විද්‍යාලය තුළ තමා හැර අන් කිසිවෙක් ඇසළගේ මේ ගති පැවතුම් ගැන නොදන්නා නිසා තමා කියනා කිසිවක් කිසිවෙකු විසින්වත් පිළි නොගන්නා බව පහන්දී දනී.

වරක් දෙකක් නොව හතර පස් වාරයක්ම ඇසළ හා පවතින සම්බන්ධයට තිත තියන්නට පහන්දී තැත් දැරූ මුත් ඒ හැම වරම ඇසළ හඬා දොඩා සමාව ඉල්ලමින් ඈ පසුපස ආවාය. ඇසළ පහන්දීගේ දැඩි සිත වෙනස් කරන එකම තුරුම්පුව ලෙස දමා ගැසූයේ තමා හැරගිය හොත් සිය දිවි නසා ගන්නා බව පැවසීමයි. එවදන්වලට බිය වූ පහන්දී ඒ සෑම වාරයකම යළි ඇසළ හා බැඳුනාය.

දෑසේ වූ කඳුළු බිඳු පිසදමාගත් පහන්දී දුරකතනය අතට ගත්තී ඇසළගේ අංකය අංකනය කරාය. මෙතෙක් වෙලා ක්‍රියා විරහිත කර තිබූ දුරකථනය කියාත්මක වන්නා හාම එයට ආවේ කෙටි පණිවිඩ රැසකි. සුපුරුදු පරිදි ඒවා ඇසළගේ සමාව ඉල්ලීම් බව පහන්දීට නිසකය.

" අනේ මැණික මට සමාවෙන්න. ආයෙ කවදාවත් ඔයාගෙ හිත රිද්දන්නෙ නෑ. මට කේන්ති ගියා එවෙලෙ."

එක්වරක් දුරකථනය නාදවන්නා හාම එයට ප්‍රතිචාර දැක්වූ ඇසළ පැවසූයේ බිඳුණු හඬිනි .

" මට සමාවෙන්න ඇසළ. මේ සැරේ නම් මං ආයෙ ඔයාට රැවටෙන්නෙ නෑ. මේ මානසික වදේ හැමදාමත් විඳින්න මට බෑ. අපි ඈත්වෙමු "

" තමුසෙට මගෙන් ඈත්වෙන්න දෙන්නෙ නෑ මං. තමුසෙ මාව දාල ගියොත් මං වහ බොනවා"

" ඔයාට ඕන එකක් කරගන්න "

පහන්දී ඇමතුම නිමා කිරීමෙන් නොනැවතී දුරකථනයේ වූ සිම්පත ඉවතට ගෙන එය දෙකඩ කළාය. අනතුරුව බැගයකට ඇඳුම් කිහිපයක් ඔබාගත් ඈ හැඳ සිටි ඇඳුමෙන්ම බෝඩිමෙන් නික්මී ගමේ යාම පිණිස පාරට බැස්සාය.

...............................................................

ගමේ ගතවුණු සති දෙක පහන්දීට දැනුනේ සැනසිලිදායක සුවදායී පාරාදීසයක සිටින්නාක් බඳුවය. ඒ ශාරීරික සැනසිලිදායක බවක් නම් නොවේ. මානසික සැනසිල්ලකි. තමන් පසුගිය අවුරුදු දෙකේ කාලය පුරා ගතකොට ඇත්තේ මොනතරම් මානසික පීඩාවකින්දැයි පහන්දීට වැටහුනේ ගෙවුණු සති දෙකේ කාලය තුළය.

සරසවි මාවත දිගේ පිය නඟනා පහන්දීට සිරුර සලිත කරවන සුළු බියක් දැනෙමින් තිබිණි. ගෙවුණු සති දෙක පුරා දැනුනු ඒ නොසන්සුන්කාරී සැකය දැන්නම් මුවවිට පුරාගත් බඳුනක් බඳුය.

ඇසළ ජීවිතයට හානියක් කර ගත්තාද????

ඔහු සැබැවින්ම තමන්ට ප්‍රේම කළ බැව් පහන්දීට නිසකය. ඒ නිසාම ඔහු කිවූ ලෙසම තම දිවියට හානියක් කරගන්නට ඇත්ද???

සිම්පත කඩා දැමූ නිසා ගෙවුණු සති දෙක තුළ කිසිදු ආකාරයේ සරස්වියේ තොරතුරක් පහන්දීට නොලැබුණි.

පහන්දී සරසවි පිවිසුම් දොරටුවෙන් ඇතුල් වූයේ දෙපා ගැහෙද්දීය. ඈට යම් පසුතැවිල්ලක් දැනෙමින් තිබුණි. ඇසළ ඔහු කුමක් කර ගත්තාද. සත්‍ය ප්‍රේමයේ නාමයෙන් ඔහු ජීවිතය හානි කර ගත්තානම් ඒ පවේ කොටසක් තමන්ටත් උරුම නොවේද.

දේශන ශාලා පරිශ්‍රය මඟ හැර එය වටෙන් ගිය පහන්දී කැන්ටිම තුළට ඇතුල් වූයේ දෙපා පැකිලෙද්දීය. දැන් නැතුවට දැන් කිසිවෙකු හෝ ඇසළගේ මළගමේ පුවත තමා හා පවසනු ඇතැයි පහන්දීට සිතුණි.

කැන්ටිමෙන් ඇතුල් වූ පහන්දී හට දැනුනේ තමා දැඩිව මිරිකා අඹරාගෙන සිටි යන්ත්‍රයක් එක්වරම තමා එයින් මුදා හැරියාක් බඳු හැඟීමකි.

කැන්ටිමේ ඈත මුල්ලක මේසයක හිඳ ගත් සත්‍ය ප්‍රේම රාජයා සරසවියට අළුතින් ඇතුල් වූ අළුත් සිසුවියක හා සිසිල් බීම බොමින් හුන්නේය. ඇසළගේ අතක් එම යුවතියේ අතක් හා පැටලී ඇති බැව් දුටු පහන්දී සැනසුම් සුසුමක් හෙළමින් කැන්ටිමෙන් නික්මුණාය.